CELEX: 62018TN0447
Language: hu
Date: 2018-07-18 00:00:00
Title: T-447/18. sz. ügy: 2018. július 18-án benyújtott kereset – TUIfly kontra Bizottság

27.8.2018   
            
            
               HU
            
            
               Az Európai Unió Hivatalos Lapja
            
            
               C 301/45
            
         
      2018. július 18-án benyújtott kereset – TUIfly kontra Bizottság
      (T-447/18. sz. ügy)
      (2018/C 301/61)
      Az eljárás nyelve: német
      
         Felek
      
      
         Felperes: TUIfly GmbH (Langenhagen, Németország) (képviselők: L. Giesberts és M. Gayger ügyvédek)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg a klagenfurti repülőtér, a Ryanair és a repülőteret használó egyéb légitársaságok javára Ausztria által nyújtott SA.24221(2011/C) (ex 2011/NN) számú állami támogatásról szóló, 2016. november 11-i (EU) 2018/628 bizottsági határozat (HL 2018. L 107., 1. o.) 7. és 8. cikkét, valamint 9., 10. és 11. cikkét, amennyiben az utóbbi cikkek 7. és 8. cikkre vonatkoznak;
               
            
                  —
               
               
                  a Bizottságot kötelezze a költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes a következő jogalapokra hivatkozik:
      
                  1.
               
               
                  A határozat sérti az Európai Unió Alapjogi Chartájának 41. cikkét, a megfelelő ügyintézés elvét és a felperes védelemhez való jogát, mivel a Bizottság a felperes számára nem biztosított hozzáférést a vizsgálati iratokhoz, és nem tette lehetővé számára a tárgyszerű védekezést.
               
            
                  2.
               
               
                  A határozat sérti az EUMSZ 107. cikk (1) bekezdését, mivel a Bizottság nem bizonyította, hogy a felperes szelektív előnyben részesült volna.
               
            
                  3.
               
               
                  A határozat sérti az EUMSZ 107. cikk (1) bekezdését, mivel a Bizottság a piacgazdasági befektető elvének alkalmazása során a mérlegelési jogkörét eljárásjogi szempontból túllépte.
                  A felperes ezzel kapcsolatban azt állítja, hogy a Bizottság a vizsgálata során – eljárási szempontból szabálytalanul –, a 2014. évi légiközlekedési iránymutatás szigorú mércéjét alkalmazta, noha a releváns tényállás a korábbi, 2003–2009-es évekre vonatkozik.
               
            
                  4.
               
               
                  A határozat sérti az EUMSZ 107. cikk (1) bekezdését, mivel a Bizottság a piacgazdasági befektető elvének alkalmazása során túllépte a mérlegelési jogkörét azzal, hogy a tényállást nem kellően tárta fel.
                  A felperes ezzel kapcsolatban arra hivatkozik, hogy a Bizottság a felperessel kötött megállapodásokra vonatkozó átfogó üzleti terv hiányából helytelenül következtetett arra, hogy a klagenfurti repülőtérnek nincs jövedelmezőségi stratégiája, és a határozatban a klagenfurti repülőtér hosszú távú jövedelmezőségi stratégiájával kapcsolatban nyilvánvalóan ellentmondásos ténybeli megállapításokat tett.
               
            
                  5.
               
               
                  A határozat sérti az EUMSZ 107. cikk (1) bekezdését, mivel a Bizottság a piacgazdasági befektető elvének alkalmazása során túllépte a mérlegelési jogkörét azzal, hogy az utólagosan elkészített ex ante jövedelmezőségi elemzéssel kapcsolatban nem kellően tárta fel a tényállást.
                  A felperes ezzel kapcsolatban arra hivatkozik, hogy a Bizottság a klagenfurti repülőtér számára a marketingintézkedéseinek finanszírozása céljából nyújtott, az állami támogatási joggal összhangban álló támogatását tévesen nem a repülőtér bevételeként vette figyelembe. Ráadásul a Bizottság nem kellően tárta fel a felperes által nyújtott szolgáltatások piaci értékét, és azt a határozatban nem vette figyelembe, noha a felperes által piaci árakon nyújtott szolgáltatásokról volt szó.
               
            
                  6.
               
               
                  A határozat sérti az EUMSZ 107. cikk (3) bekezdését, mivel a Bizottság az igazolás vizsgálata során eljárási szempontból aránytalanul szigorú mércét alkalmazott, amely nem felel meg a marketing-megállapodás megkötésének idején fennálló jogi gyakorlatának.
               
            
                  7.
               
               
                  A határozat sérti az EUMSZ 107. cikk (3) bekezdését, mivel a Bizottság nem kellően tárta fel a tényállást az állítólagos állami támogatások igazolását illetően.
                  A felperes ezzel kapcsolatban arra hivatkozik, hogy a Bizottság a felperesnek nyújtott támogatás igazolásával kapcsolatban nem vette figyelembe a klagenfurti repülőtérnek nyújtott, állami támogatási joggal összhangban álló támogatást. Ráadásul a Bizottság az EUMSZ 107. cikk (3) bekezdése c) pontja szerinti vizsgálata során figyelmen kívül hagyta a marketing-megállapodások regionális és közlekedéspolitikai jelentőségét, valamint az azokhoz kapcsolódó jelentősen pozitív regionális gazdasági hatásokat.